રાજકોટ જિલ્લા પંચાયતના પ્રમુખ નીલેશ વિરાણી કહે છે, “પીવાના પાણી માટે હાલત કફોડી છે ત્યારે સિંચાઈનાં પાણીની સ્થિતિ કેટલી વિકટ હશે તેનો અંદાજ લગાવી શકાય છે. ડેમોમાં પાણી નથી અને નહેરો આધારિત પાણી પણ પૂરતું મળતું નથી. સિંચાઈના પાણીની તકલીફથી આ વર્ષે શિયાળુ પાકને મોટું નુકસાન થયું છે. રાજકોટ તાલુકાના ભંગડા, રંગપર સહિતનાં ગામોમાં તો હાલત ગંભીર છે. જિલ્લા પંચાયત પાણીની વિકટ સ્થિતિને હળવી કરવા પ્રયાસો કરે છે, પરંતુ સરકારે પણ આ દિશામાં તાત્કાલિક પગલાં ભરવાં જોઈએ.”